Inatsisartut Suleriaasianni § 33 naapertorlugu Naalakkersuisut aalajangiiffigisassatut siunnersuut tulliuttoq Inatsisartunut saqqummiuppaat:

**Taarsigassarsisitsisarfinnut aningaasaliisarnermillu ingerlatsivinnut aningaasaateqarnissamut piumasaqaatit nakkutilliinermullu piumasaqaatit pillugit Kalaallit Nunaanni inatsisip allanngortinneqarnissaanut siunnersuut ((EU) peqqussut nr. 575/2013 taarsigassarsisitsisarfinnut aningaasaliisarnermillu ingerlatsivinnut nakkutilliinermik piumasaqaatit) kiisalu aningaasalersuisarnermik ingerlatsineq pillugu inatsisini assigiinngitsuni aalajangersakkat Kalaallit Nunaannut atortuulersinneqarnissaanik peqqussummut ilaalernissamut siunnersuut**

(Aningaasaqarnermut Naligiissitaanermullu Naalakkersuisoq)

**Tunngavilersuut**

Inatsisissatut siunnersuummik saqqummiunneqartumik kunngillu peqqussutaanut missingiummik ilanngunneqartumik akuersineq, aningaasalersuisarnermik ingerlatsivinnut malittarisassat assigiit Kalaallit Nunaanni Danmarkimilu kiisalu EU-mi atuunnerannik qularnaarissaaq. Taarsigassarsisitsisarfiit patajaatsuunerata nukittorsarnissaa aningaasalersuisarnermilu aalaakkaasunerup aannertusarnissaa EU-mi peqqussutsip kunngillu peqqussutaata siunertaraa, peqatigissanillu malittarisassat taarsigassarsiassanik akunnermiliuttuunermik, siuariartornermik suliffissaqartitsinermillu ikorfartuinerup aalaakkaasuunissaa siunertaavoq. Kalaallit Nunaanni aningaasalersuisarfiit taamaalillutik aningaasanik ajornannginnerusumik periarfissaqalissapput. Malittarisassattaaq naalagaaffeqatigiit iluanni niueqatigiinnermik ikorfartuisuussapput, nunatsinnilu aningaasalersuinermik ingerlatsiviit nunarsuarmi sullississutiminnik neqeerooruteqarsinnaanerannik periarfissiinermik qularnaarinnittuussallutik.

**Tunuliaqutaq**

Taarsigassarsisitsisarfiit aningaasaliisarfiillu aningaasaateqarnissaannut nakkutilliinernullu piumasaqaatit pillugit nunatsinnut inatsit 2015-mi upernaakkut ataatsimiinnermi immikkoortoq 107-tut akuersissutigineqarpoq. Inatsisikkut ilaatigut aalajangersakkat Europa-Parlamentip Europa Rådillu peqqussutaanut (EU) nr. 575/2013,26. juni 2013-meersumut naapertuuttut atortuulersinneqarput. Inatsit aningaasaateqarnissamut piumasaqaammut peqqussut tunuliaqutaralugu CRR-mut (Capital Requirements Regulation) inatsisitut taaneqartarpoq.

Kalaallit Nunaanni aningaasalersuisarnermik ingerlatsiviit il.il. aningaasalersuisarnermik inatsisinik malinninnerat Danmarkimi Finanstilsynip nakkutilliinerminut atatillugu nakkutigisaraa. Tassani aamma inatsisit EU-p inatsisaanik aallaaveqartut ilaapput. Inatsisissatut siunnersuutip tamanna allanngortinngilaa. Kalaallit Nunaata EU-mut ilaasortaannginnera pissutigalugu, EU-mi peqqussutit Kalaallit Nunaanni toqqaannartumik atuuffeqanngillat. Inatsisissatut siunnersuutikkut Kalaallit Nunaanni – Kalaallit Nunaani nalimmassakkanik – Danmarkimi EU-milu malittarisassat assinginut naapertuuttunik malittarisassaqarnera inatsisissatut siunnersuutip qulakkiissavaa.

**Imarisaa**

Inatsisissatut siunnersuutikkut saqqummiunneqartukkut CRR-mik inatsimmut teknikikkut allannguutit arlallit siunnersuutigineqarput. Aningaasalersuisarfinnut aningaasaliisarfinnullu aningaasaateqarnissamut nakkutilliinermullu piumasaqaatinut malittarisassat EU-mi peqqussutsip allanngortinneqarneratigut nutarternissaat siunniunneqarpoq.

Siunnersuut peqqussutip (EU) nr. 575/2013 ima allanngortinneqarneranik aallaaveqarpoq:

1. Europa-Parlamentip Rådillu peqqussutaat (EU) 2019/876, ulloq 20. maj 2019-meersoq (CRR II):

Peqqussut ilaatigut taarsigassarsisitsisarfiit taarsigassarsisitsineranni aningaasalersuisarnerup patajaassusaanik annertusaanissamik, ingerlatallu allat naammattumik patajaassusilimmik ungasissumik isigisumik aningaasalersorneqarnissaannik siunertaqarpoq. Kingullermik aningaasaqarnikkut ajornartorsiulernerup atuutilernerani niuerfiit aarleritsassimaarneranni sivikitsumik aningaasalersuinissamut periarfissat ajornakusoortinneqalerput.

1. Europa-Parlamentip Rådillu peqqussutaat (EU) 2019/630, ulloq 17. april 2019-meersoq (Non-performing exposures (NPE)):

Peqqussut ilaatigut aningaaseriviit piffissaagallartillugu naammattumillu taarsigassarsianik taarsersuinermik sumiginnakkanik annikillilerinerannik qulakkeerinikkut, taarsigassarsiat taarsersorneqarnerisa sumiginnakkat annertusiartornissaannik killiliinissaq siunertarineqarpoq. Aningaaseriviit taamaalillutik taarsigassarsiarititaminnik illiliinissamut aarlerinaataat annikillineqarluniluunniit amerlasoorujussuit taarsersorneqarnerisa sumiginnarneqarnerisa malitsigisaanik ajornartorsiulernissaat killilerneqarpoq.

1. Europa-Parlamentip Rådillu peqqussutaat (EU) 2020/873, ulloq 24. juni 2020-meersoq (CRR covid-19-mullu attuumasumik aaqqigalliinerit):

Taarsigassarsititsisarfiit suliffeqarfinnut inuinnarnullu covid-19-mik ajornartorsiornerup nalaani suli taarsigassarsititsisarnermik ikorfartuinissamik kingornalu aningaasaqarnerup nukittorsaqqinnissaanik peqqussut ilaatigut siunertaqarpoq. Peqqussulli taarsigassarsisitsisarfinnut aningaasaateqarnissamik piumasaqaatit ilaannik sakkukilliliivoq.

Inatsisissatut siunnersuutip uuma atortuulersinneranut peqatigitillugu kunngip peqqussutissaanut missingiut ilanngunneqartoq aningaasalersuinermik ingerlatsinermut inatsimmi allannguutit ilaat – Kalaallit Nunaanni pissutsinut naleqqussakkat – atulersinneqarnissaat siunertaavoq. Inatsit siusinnerusukkut kunngip peqqussutaatigut Kalaallit Nunaanni atortuulersinneqarpoq. Aningaasalersuisarnermik ingerlatsineq pillugu inatsimmut allannguutit Danmarkimi inatsisit allannguutaasa arlallit malitsigaat, ilaatigullu aningaasalersuinermik ingerlatsiviit pingaarutillit (SIFI-t) sillimmateqarnissamullu piumasaqaatit malittaasut il.il. pillugit allannguinernik imaqarlutik.

**Pisortanut aningaasaqarnikkut kinguneqaatit**

Siunnersuut Kalaallit Nunaani pisortanut aningaasatigut annertunerusumik kinguneqartussatut naatsorsuutigineqanngilaq. Siunnersuut danskit Erhvervsministeeriaqarfianut taassumalu ataani oqartussaqarfinnut nakkutilliinerup annertusarneqarnera pissutigalugu aningaasatigut kinguneqaateqartussatut nalilerneqarpoq.

**Namminersorlutik inuussutissarsiortunut, innuttaasunut il.il. aningaasatigut allaffissornikkullu kinguneqaatit**

Kalaallit Nunaanni sullivinnut kalluarneqartutut allaffissornikkut kinguneqaateqarnissaa naatsorsuutigineqarpoq. Kinguneqaatit taakku 4 mio. kr-t ataallugit annertussususeqartussatut nalilerneqarput. Kinguneqaataasussatut naatsorsuutigineqartut annertuumik nanertuutaanissaat naatsorsuutigineqanngimmat, erseqqinnerusumik kinguneqaatissat naatsorsorneqanngillat. Siunnersuut toqqaannartumik aningaasaqarnikkut allaffissornikkullu innuttaasunut kinguneqarnissaa naatsorsuutaanngilaq.

**Tusarniaaneq**

Siunnersuut piffissami 15. december 2022 - 19. januar 2023 tusarniaavinni aalajangersimasuni tusarniutaavoq, taamatullu aamma [www.naalakkersuisut.gl](http://www.naalakkersuisut.gl) tusarniaanermik nittarsaavimmi tamanut takusassiarineqarluni.

**Ilanngussat**

1. Taarsigassarsisitsisarfinnut aningaasaliisarnermillu ingerlatsivinnut aningaasaateqarnissamut piumasaqaatit nakkutilliinermullu piumasaqaatit pillugit Kalaallit Nunaanni inatsisip allanngortinneqarnissaanut siunnersuut ((EU) peqqussut nr. 575/2013 taarsigassarsisitsisarfinnut aningaasaliisarnermillu ingerlatsivinnut nakkutilliinermik piumasaqaatit) ilanngussaq 1-3 ilanngullugit.
2. Taarsigassarsisitsisarfinnut aningaasaliisarnermillu ingerlatsivinnut aningaasaateqarnissamut piumasaqaatit nakkutilliinermullu piumasaqaatit pillugit Kalaallit Nunaanni inatsisip allanngortinneqarnissaanut siunnersuut ((EU) peqqussut nr. 575/2013 taarsigassarsisitsisarfinnut aningaasaliisarnermillu ingerlatsivinnut nakkutilliinermik piumasaqaatit) eqikkarnera.
3. Aningaasalersuisarnermik ingerlatsiviit pillugit inatsisip Kalaallit Nunaanni inatsisini assigiinngitsuni aalajangersakkat allanngortinneqarnerat pillugu kunngip peqqussutissaanut missingiut.
4. Aningaasalersuisarnermik ingerlatsiviit pillugit inatsisip Kalaallit Nunaanni inatsisini assigiinngitsuni aalajangersakkat allanngortinneqarnerat pillugu kunngip peqqussutissaanik eqikkaaneq.